Et sidste kys. Og så ud til deres største kamp i karrieren. De to tidligere nordjyske badmintonstjerner, Christinna Pedersen og Kamilla Rytter havde alt andet i hovedet end præmiepenge og dét at sætte sig på verdens damedoubletrone, kort før de vandt karrierens største sejr. Det afslører parret i det nyeste afsnit af TV2 Nords podcast, 3. halvleg med Brix & Jørgensen. Med både All England-sejr, OL-sølv og et hav af andre titler har parret, der også danner par uden for banen, stået i massevis af tilspidsede situationer. Men kampen for at blive gravide var langt større end kampene på banen, fortæller de nu. Praktisk løsning I dag er de mødre til Molly og Pixi – og de har båret et barn hver. Hvordan den snak forløb mellem doubleparret, siger en hel del om dem. Det blev Kamilla Rytter, der er tre år ældre end Christinna Pedersen, der blev gravid med det, der skulle blive førstefødte Molly: -	Det var egentlig også lidt praktisk, for vi havde begge en drøm om at blive gravide. Og om det så var nummer et eller to, man var gravid med, var egentlig ikke så vigtigt. Vi var bare glade for, at det lykkedes, siger hun. Christinna Pedersen fortæller, at alvorlige ting som ’barnløshed’ og ’succesrate’ ikke fyldte: Hør eller se hele afsnittet nederst. -	Vi var ikke opmærksomme på, man ikke bare bliver gravid sådan hér, siger hun og knipser med fingrene. For Kamilla Rytter gik der nemlig længere tid med at blive gravid, end de troede. Og samtidig trænede de til de store turneringer. -	Så det var et eller andet tegn på, at kroppen ikke var klar, tænker Christinna Pedersen i dag og sammenligner med sig selv, da hun blev gravid med Mollys lillesøster, Pixi: -	Jeg var stoppet, så jeg fandt en eller anden ro i mig selv, at hvis det ikke skulle lykkes, havde Kamilla sagt, at hun var klar igen, så Molly kunne få en søster eller bror. Herefter bryder Mogens Jørgensen ind i snakken og fortæller, at hans datter blev til ”i 18. forsøg på privatklinik”. Og så blev der ellers åbnet op. Både for snakken og tårekanalerne. Kamilla Rytter afslører nemlig, hvor svært det var at få parrets ønske opfyldt. -	Tit ved du jo ikke, hvor lang tid det tager. Og det var sådan, det var med mig. Vi havde en drøm, men det gik bare ikke lige, siger hun og forklarer, hvordan parret oppe i hovedet havde lagt en køreplan for både graviditet, lidt træning og siden en annoncering af karrierestop. Håbede ikke at skulle spille Men de planer blev parkeret. -	Samtidig med jeg ikke blev gravid, spillede vi bare pissegodt. Vi havde håbet, vi ikke skulle spille, fortæller hun om en kæmpe turneringssejr i Singapore, hvor de kort forinden igen, fik den besked, de ikke ønskede: Kamilla var stadig ikke gravid. -	Til All England håbede vi faktisk ikke, vi skulle spille. Jeg får gåsehud, hver gang jeg snakker om det. Mandagen inden den prestigefyldte turnering starter om onsdagen, er der heller ikke to streger på graviditetstesten. Derefter ringer de til landstræner Kenneth Jonassen og fortæller den for dem nedslående nyhed, men for Kenneth Jonassen anderledes positive: De er klar til at spille. -	Og der havde jeg ikke trænet i to uger, fordi jeg var insemineret, indskyder Kamilla Rytter om forløbet op til parrets nok største triumf. Et slags EM 92 – med ketcher og fjerbold. Dér kan Mogens Jørgensen ikke holde tårerne tilbage. Kamilla Rytter når kun at træne én gang, inden turneringen starter, hvor hun får krampe grundet manglende form. Faktisk er parret lige ved et sensationelt exit i første runde. 'Hvem gør lige det?' Det bizarre forløb op til All England-finalen står fortsat lysende klart i Christinna Pedersens erindring her over fem år efter. -	Jeg står klar og venter, og tænker: ’Hvor fanden er hun henne – har hun ikke tisset på forhånd?!’ husker Christinna Pedersen om optakten, hvor partneren får mere behandling end træning. -	Det var lidt en eventyrfortælling, siger hun, inden Kamilla Rytter supplerer: -	Det var også et hårdt vakuum at være i. Men det var også rart at gå op på forbundets kontor og fortælle Kenneth og Jens Meibom (sportschef, red.), at nu var dét vores fokus. Og så er vi tilbage ved de sidste kys, inden tæppet går og en fyldt hal i Birmingham venter. -	At stå ude bag tæppet, lige inden du kaldes ind til 12.000 på finaledagen -  dét kan jeg godt savne. Men alt det andet savner vi ikke specielt meget, fortæller Christinna Pedersen og suppleres som på banen igen af makkeren: -	Jeg elsker, du siger det med tæppet, for der ville folk nok også grine af, hvordan vi stod, indskyder Kamilla Rytter pludselig. De fleste både singler og doubler laver de sidste hop-på-stedet og holder sig varme og klar, i både hoved og krop. Men ikke det nordjyske badmintonpar før en af deres største kampe. -	Lige inden vi går ind, kigger vi bare hinanden i øjnene og siger: ’Jeg elsker dig, nu gør vi bare det bedste, vi kan’. Hvem gør det i sport? spørger Kamilla Rytter retorisk. Den historie, Mogens Jørgensens tårer og meget andet kan du høre i nyeste afsnit af ’Tredje Halvleg med Brix & Jørgensen’. Du finder det der, hvor du henter dine podcast.

Opsummering:
Pludselig skiftede rollerne, da de nordjyske badmintonstjerne delte babyhistorie.